Sveitarstjóri Þingeyjarsveitar segir að bændur sem urðu fyrir tjóni á eignum eftir skriðuföllin í Köldukinn fái tjón sitt bætt. Því hafi Sigurður Ingi Jóhannsson, sveitarsjórnarráðherra heitið á óformlegum fundi þeirra.
Bændur í Köldukinn eru komnir heim eftir að rýmingu var aflétt á þriðjudagskvöld. Allri mjólk tókst að bjarga á kúabúunum sex á svæðinu þó að töluvert tjón hafi orðið á túnum og girðingum. Að ótöldu tilfinningatjóni því ásýndin á svæðinu er gjörbreytt eftir hamfarirnar. Dagbjört Jónsdóttir er sveitarstjóri Þingeyjarsveitar.
Staðan er bara sú að við munum boða bændur á fund til þess að fara yfir málin. Ég er búin að eiga fund, eða ófrumlegan fund með Sigurði Inga um að þetta tjón verði bætt þegar búið er að meta það. Og það er bara búið að fá samþykki fyrir því. -Ráðherra hefur lofað fjármagni í þetta verkefni?- Já.
Dagbjört segir erfitt að átta sig á því á þessari stundu hversu umfangsmikið tjónið er. Það hlaupi þó líklegast á milljónum.
Þetta er náttúrlega aurskriða sem hefur farið mikið yfir tún og skurðir hafa fyllst. Og girðingar hafa farið þannig að þetta snýr fyrst og fremst að því að laga túnin, moka upp úr skurðunum og laga girðingar.
Sveitastjórnarráðherra hefur heitið fjármagni til að bæta tjón sem bændur í Köldukinn urðu fyrir í skriðuföllum um síðustu helgi. Ljóst er að tjónið hleypur á milljónum. 